Robert Redford se seun James (58) sterf | Netwerk24
Robert Redford se seun James (58) sterf
20 Oktober 2020 14:34
James Redford in 'n gesinsfoto wat sy vrou, Kyle, op Twitter gedeel het. Foto: Twitter/KyleRedford
Die akteur Robert Redford (84) se seun James (58) is ná 'n stryd met galbuiskanker dood.
James en sy vrou, Kyle, was 32 jaar getroud en het twee kinders, Dylan en Lena.
In 'n twiet skryf Kyle: "Jamie is vandag dood. Ons is hartgebroke. Hy was baie geliefd en het 'n groot impak gemaak. Hy sal gemis word. As sy vrou van 32 jaar, is ek baie dankbaar vir die twee wonderlike kinders wat ons saam grootgemaak het. Ek weet nie wat ons die afgelope twee jaar sonder hulle sou doen nie."
Cindi Berger, Robert se woordvoerder, sê die akteur is in rou oor James se dood en vra dat hul privaatheid gerespekteer word.
Berger sê James se nalatenskap leef voort deur sy kinders, kuns, flieks wat hy vervaardig het en sy passie vir bewaring en die omgewing.
James se lewersiekte het twee jaar gelede teruggekeer en kanker is by hom gediagnoseer terwyl hy op nog 'n leweroorplanting gewag het.
Hy het sedert sy kinderdae ernstige gesondheidsprobleme gehad en primêre skleroserende cholangitis is op 'n jong ouderdom gediagnoseer. Dit is 'n seldsame outo-immuunsiekte wat die lewer raak.
Hy het in 1993 twee leweroorplantings oorleef en het mense daarna probeer bewus maak van orgaan- en weefselskenking.
Hy het soos sy pa in die rolprentbedryf gewerk waar hy flieks vervaardig het. Hy het veral dokumentêre rolprente oor die omgewing en gesondheid vervaardig.